白水巖湯泉
作者：蘇過
朝代：宋

paragraphs: 世間詭異那可詰，地中火出連岡脈。
只知驪山天子浴，未信窮海湯泉出。
方池不須綠石甃，小沸自與澄沙白。
涓涓微溜架巖谷，鬰鬰佳氣烝石室。
滿山松柏香自送，何用椒蘭熏四壁。
從來佳境與人遠，野老山僧那解說。
雖云得地古招提，未遇賞音同汩沒。
一篇今得謫仙詩，當與繡嶺爭雄雌。